
A vizuális csatorna befolyása a beszédalkalmazkodásra – adatok az alapfrekvenciáról és a beszédtempóról

Kulcsszavak: fonetika; beszédalkalmazkodás; vizuális csatorna
Beszédalkalmazkodásnak azt a jelenséget nevezzük, amikor egy beszélő akaratlanul és spontán módon átveszi egy másik beszélő beszédjellemzőit (Babel et al. 2014). Ez érintheti például a beszéd hangerősségét és az alapfrekvenciáját (f0) (Barón-Birchenall 2023), a beszédtempót (Bata 2009; Casasanto et al. 2010; Barón-Birchenall 2023) és a spektrális jellemzőket is (Babel 2009; Garnier et al. 2013). A korábbi kutatások elsősorban a hallás utáni alkalmazkodást vizsgálták, így nincs egyértelmű válasz a szakirodalomban arra a kérdésre, hogy eltér-e az alkalmazkodás mértéke akkor, ha a beszédpartnerek nem csak hallják, de látják is egymást.
A jelen vizsgálatban arra a kérdésre kerestük a választ, hogy eltérő-e a beszédalkalmazkodás mértéke az alapfrekvenciában (f0)​, a hangterjedelemben ​(az f0 maximumámak és minimumának a különbsége)​ és a beszédtempóban akkor, ha a beszélő a) csak hallja (hangfelvételről), vagy b) látja és hallja is (videófelvételről) a másik felet. Hipotézisünk szerint abban az esetben nagyobb mértékű az alkalmazkodás, amikor a beszélő látja is a másik személyt, mégpedig azért, mert a vizuális csatornán keresztül több olyan információ is érkezik, amely befolyásolja, esetenként elősegítheti a beszédalkalmazkodást (ilyen például az ajakmozgásról, azaz az artikulációról szóló információ).
A kutatás eredményei azt mutatták, hogy az alapfrekvenciában és a hangterjedelemben nem következett be számottevő változás sem az auditív, sem az audiovizuális csoportban. A két beszédfeladat során mért értékek között mindössze néhány Hertz eltérés volt megfigyelhető. A beszédtempót illetően az auditív csoportban nem történt alkalmazkodás, ellenben az audiovizuális csoport jelentős mértékben konvergált a mintabeszélő beszédtempó-értékeihez.
Elmondható, hogy a beszédalkalmazkodásra a vizuális ingerek jelentős hatással bírnak, elsősorban a beszédtempót illetően, feltehetőleg azért, mert ezek többek között artikulációs információkat hordoznak magukban, melyek segítik a beszédmegértést, valamint facilitálják a beszédalkalmazkodást.



